Tara pöata teka a töa katuun a solonen e Sol e ranga hatagala noahasin tega pile kap meraien u katunun tsitsilo tara Tsunono bate atung hamate ranen.
Ba nonei e lana tara tsunono pan turu pris turu Jiu mena rangata nena tu pas tega söateien bate la gono menen turu luman lotu turu Jiu tara taun i Damaskus.
Ba u ranga u tagala turu pas teka e poeiena,
“Tegona sabeia e Sol ta katuun turu katuun te kukutier a maroro tere Iesu,
a tson na tahol has,
ba nonei tena pile kap ranen bate las mera neien i Jerusalem.”
Be Sol e la uana i Damaskus.
Ba pöata te sukusuku ien tara taun teka ba u töa u ualesalana te hereia u kanaha e koul nama i Kolö me piraha hahisenen.
Ba nonei e rus uana i puta turu tsiktsiki,
me hengoena u töa u raranga bate poeiena i tanen,
“O Sol,
o Sol,
aha te kato homi sile milö alia?”
Ba e Sol e rangatana,
“O tsunono,
alö esi?”
Ba nonei e poeiena,
“Alia e Iesu,
a katuun te kato hakamitse mölö.
Te kato hakamits ramia lö u katuun i tar,
alö e kato hakamits hase moulia.
Alö go takei balö te lam tara taun ba nori tena hateie rouilö a saha ka tego kati lö.”
A pal tson ti la gono mei e Sol i tuol hahalongolo koru.
Nori i hengoe u ranga kaba nori ima tarei ta katuun.
Be Sol e takeina,
a matanen e kalata kaba nonei ema antunan tarei ta ka.
Ba nori e pile ner a limanen me las mena rien i Damaskus.
Na turu topisa u lan nonei ema antunan tara ii,
na tara pöata teka nonei ema nou ii na e ema ua has ii.
A töa katunun tsitsilo tere Iesu e kaia i Damaskus,
a solonen e Ananias.
Nonei e tareia a Tsunono turu hiharöto i tanen ba Tsunono e poeiena,
“O Ananias.”
Be Ananias e poeiena,
“O Tsunono,
alia teka.”
Ba Tsunono e poeiena i tanen,
“Alö go takei balö te la uaiam tara maroro te ngöeri i Matskö,
balö te la uaiam tara luma tere Judas.
Alö ena rangata nemou a töa katununa i Tasus a solonen e Sol.
Tara pöata teka nonei e singo uana tere Sunahan.
E Sol e tarei a töa katuun a solonen e Ananias e butuia turu hiharöto i tanen,
e Ananias e tasuna bate hatakopena a limanen tere Sol tega kato haniga pouts menaien a matanen.”
Be Ananias e ranga palisina me poeiena,
“O Tsunono,
u katuun u para ti hate ii lia a katuun teka.
Nori i pei nonei e kato hakamits korur u katuun i tamölö i Jerusalem.
Nonei e la menama u ranga u tagala koru turu pris pan turu lotu te poeiena e Sol ega pile kapir u katuun hoboto te singo uaier i tamölö.”
Ba Tsunono e poeiena i tanen,
“Lala,
taraha alia u hopö kapiin a katuun teka tega hatei menaien a solor turu katuun tema Jiu ri na turu king i taren na turu katunura i Israel.
Alia peisa te haröte goien romana a kamits pan tena lue nouen.
U katuun te rama nariou lia e kato hakamitse rouen romana.”
Be Ananias e lana mena tasuna tara luma tere Judas.
Ba nonei ena hatakopena a limanen tere Sol me poeiena,
“O Sol,
ara e muntoulana sila ria tere Kristo,
a Tsunono te tula nena moulia.
E Iesu,
te butuma i tamölö i kalana tara pöata tu la uamalö teka,
nonei te tula nena moulia tegomi taguhu menai lia alö balö te tara haniga pouts mou,
balö te saputu memou u Namnamei u Göagono tere Sunahan.”
Ba nonei tara tsi pöata puku has ba ka te here ii a kapöana e rus ba nena a matana e Sol ba nonei e töan tara haniga poutsuna.
Ba nonei e takeina me luena a baptais.
E Sol e hihatuts ia i Damaskus